b'\n_START_ARTICLE_\nMarkus Zusak\n_START_SECTION_\n\xc5\xbdivljenje in delo\n_START_PARAGRAPH_\nMarkus Zusak se je rodil nem\xc5\xa1ki materi in avstrijskemu o\xc4\x8detu, ki sta v Avstralijo prebegnila v 50-ih letih 20. stoletja. Knjiga Kradljivka knjig (The Book Thief) sloni na njunem pripovedovanju o drugi svetovni vojni v M\xc3\xbcnchnu in na Dunaju. Nekatere od teh pripovedi si je Markus zapomnil in jih kasneje uporabil v svoji najuspe\xc5\xa1nej\xc5\xa1i knjigi - Kradljivka knjig. Markus \xc5\xa1e vedno \xc5\xbeivi v Sydneyju z \xc5\xbeeno in dvema otrokoma._NEWLINE_Zusak se je odlo\xc4\x8dil za pisateljsko pot pri 16-ih letih in je bil odlo\xc4\x8den, da bo to tudi njegov poklic. Prva knjiga, ki jo je napisal je bila The Underdog (1999), vendar je Markus za njeno izdajo potreboval sedem let. Prvi knjigi sta nato sledili \xc5\xa1e dve nadaljevanji Fighting Ruben Wolfe (2000) in When Dogs Cry (2001) (poznana tudi kot Getting the Girl). Leta 2002 je izdal knjigo z naslovom The Messenger, ki je bila mednarodno dobro sprejeta in je prejela tudi nekaj nagrad, med njimi ameri\xc5\xa1ko nagrado Printz Honor in tudi naziv Knjiga leta. Vendar pa nobena teh knjig ni prevedena v sloven\xc5\xa1\xc4\x8dino._NEWLINE_Leta 2005 je bila izdana knjiga Kradljivka knjig. Knjiga je bila izdana v Avstraliji, a pod okriljem ameri\xc5\xa1ke zalo\xc5\xbebene hi\xc5\xa1e. Kradljivka knjig je do\xc5\xbeivela mednarodni uspeh in Markusu je bila ponovno podeljena nagrada Printz Honor. Do danes je knjiga prevedena v ve\xc4\x8d kot 40 jezikov, tudi v sloven\xc5\xa1\xc4\x8dino. Posneta je bila tudi filmska adaptacija, ki je v kinematografe prispela novembra leta 2013. Film je bil nominiran za zlati globus.\n_START_SECTION_\nKradljivka knjig\n_START_PARAGRAPH_\nKradljivka knjig je Markusovo najprepoznavnej\xc5\xa1e delo. Na Amazonovi spletni strani se je nekaj \xc4\x8dasa obdr\xc5\xbeala kot najbolj prodana knjiga, ravno tako je na seznam najbolje prodajanih knjig pri\xc5\xa1la v The New York Times in se na njem obdr\xc5\xbeala celih 230 tednov, v britanskem The Guardian pa je bila med petimi najbolje prodajanimi romani._NEWLINE_Zgodbo pripoveduje Smrt, dogaja pa se v nacisti\xc4\x8dni Nem\xc4\x8diji, v \xc4\x8dasu, za katerega pripovedovalec poudari, da ima polne roke dela. Opisuje mlado deklico Liesel Meminger in odnos z njeno rejni\xc5\xa1ko dru\xc5\xbeino Hubermann ter drugimi prebivalci okoli\xc5\xa1a. Nato pa sredi vojne vihre v domu Hubermannovih zato\xc4\x8di\xc5\xa1\xc4\x8de pred nacisti\xc4\x8dnim re\xc5\xbeimom najde mlad Jud, na katerega se Liesel nave\xc5\xbee._NEWLINE_Kritiki so zgodbo opisali kot mojstrsko pripoved z nabito \xc4\x8dustvenostjo in \xc4\x8dudovitimi prizori ter kot knjigo, ki ti lahko spremeni \xc5\xbeivljenje.'